**Ritmuri pentru nunțile necesare**

*Ion Barbu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Capăt al osiei lumii!

Ceas alb, concis al minunii,

Sună-mi trei

Clare chei

Certe, sub lucid eter

Pentru cercuri de mister!

An al Geei, închisoare,

Ocolește roatele interioare:

Roata Venerii

Inimii

Roata capului

Mercur

În topire, în azur,

Roata Soarelui

Marelui.I

Înspre tronul moalei Vineri

Brusc, ca toți amanții tineri,

Am vibrat

Înflăcărat:

Vaporoasă

Rituală

O frumoasă

Masă

Scoală!

În brățara ta fă-mi loc

Ca să joc, ca să joc,

Danțul buf

Cu reverențe

Ori mecanice cadențe.

Ah, ingrată,

Energie degradată,

Brută ce desfaci pripită

Grupul simplu din orbită,

Veneră,

Inimă

În undire minimă:

Aphelic ( )

Perihelic ( (i )

Cojunctiv (dodo)

Oponent (adio!)II

Paj al Venerii,

Oral

Papagal!

În cristalul tău negat,

Spre acel fumegat

Fra Mercur

De pur augur,

Peste îngeri, șerpi și rai

Sună vechi:

I-ro-la-hai,

Mercur, astră aurită,

Cu peri doi împodobită

Lungi

Cu pungi

Pe bomba mare,

Oarbă, de cercetătoare,

O, Mercur,

Frate pur

Conceput din viu mister

Și Fecioara Lucifer,

Înclinat pe ape caste

În sfruntări iconoclaste,

Cap clădit

Din val oprit

Sus, pe Veacul împietrit,

O select

Intelect

Nunta n-am sărbătorit...III

Uite, ia a treia cheie,

Vâr-o în broasca - Astartee!

Și întoarce-o de un grad

Unui timp retrograd,

Trage porțile ce ard,

Că intrăm

Să ospătăm

În cămara Soarelui

Marelui

Nun și stea,

Abur verde să ne dea,

Din căldări de mări lactee,

La surpări de curcubee,

- În Firida ce scântee eteree.